CELEX: 62020TN0339
Language: mt
Date: 2020-06-02 00:00:00
Title: Kawża T-339/20: Rikors ippreżentat fit-2 ta’ Ġunju 2020 – Portigon vs SRB

20.7.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 240/34
            
         
      Rikors ippreżentat fit-2 ta’ Ġunju 2020 – Portigon vs SRB
      (Kawża T-339/20)
      (2020/C 240/45)
      Lingwa tal-kawża: il-Ġermaniż
      
         Partijiet
      
      
         Rikorrenti: Portigon AG (Düsseldorf, il-Ġermanja) (rappreżentanti: D. Bliesener, V. Jungkind u F. Geber, avukati)
      
         Konvenut: Il-Bord Uniku ta’ Riżoluzzjoni (SRB)
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjoni tal-konvenut tad-19 ta’ Marzu 2020 dwar il-kalkolu tal-kontribuzzjonijiet ex ante għall-2016 għall-Fond Uniku ta’ Riżoluzzjoni (SRB/ES/2020/16), sa fejn tikkonċerna lir-rikorrenti;
               
            
                  —
               
               
                  tissospendi l-proċedura, skont l-Artikolu 69(c) u (d) tar-Regoli tal-Proċedura tal-Qorti Ġenerali sakemm tingħata deċiżjoni definittiva fil-Kawżi T-420/17, T-413/18 u T-481/19 jew sakemm dawn il-kawżi jingħalqu b’xi mod ieħor;
               
            
                  —
               
               
                  tikkundanna lill-konvenut għall-ispejjeż.
               
            
         Motivi u argumenti prinċipali
      
      Ir-rikors huwa bbażat fuq il-motivi segwenti.
      
                  1.
               
               
                  L-ewwel motiv: ksur tar-Regolament (UE) Nru 806/2014 tal-Parlament Ewropew u tal-Kunsill (1), tar-Regolament ta’ Implimentazzjoni tal-Kunsill (UE) 2015/81 (2) u tat-Trattat FUE, sa fejn kontribuzzjonijiet għall-Fond intalbu mingħand ir-rikorrenti.
                  
                              —
                           
                           
                              Il-konvenut żbalja meta ssuġġetta lir-rikorrenti għall-obbligu li tikkontribwixxi għall-Fond peress li r-Regolament Nru 806/2014 u d-Direttiva 2014/59/UE tal-Parlament Ewropew u tal-Kunsill (3) ma jipprevedux obbligu ta’ kontribuzzjoni għall-istituzzjonijiet li jkunu s-suġġett ta’ proċedura ta’ riżoluzzjoni. L-Artikolu 114 TFUE jipprojbixxi li jinġabru kontribuzzjonijiet mingħand istituzzjonijiet bħalma hija r-rikorrenti.
                           
                        
                              —
                           
                           
                              Fid-dawl tal-assenza ta’ konnessjoni mas-suq intern, il-leġiżlatur ma kienx imissu bbaża l-obbligu ta’ kontribuzzjoni fuq l-Artikolu 114 TFUE. Il-miżuri ta’ armonizzazzjoni li jirregolaw il-kontribuzzjonijiet fuq il-livell tal-Unjoni ma jiffaċilitawx l-eżerċizzju tal-libertajiet fundamentali u lanqas ma jirrimedjaw distorsjonijiet tal-kompetizzjoni sinjifikattivi li jikkonċernaw istituzzjonijiet li jirtiraw mis-suq.
                           
                        
                              —
                           
                           
                              Il-konvenut żbalja meta ssuġġetta lir-rikorrenti għall-obbligu li tikkontribwixxi għall-Fond peress li l-istituzzjoni ma hijiex esposta għal riskji, peress li riżoluzzjoni tal-istituzzjoni taħt id-dispożizzjonijiet tar-Regolament Nru 806/2014 hija eskluża u peress li l-istituzzjoni ma hijiex sinjifikattiva għall-finijiet tal-istabbiltà tas-sistema finanzjarja.
                           
                        
                              —
                           
                           
                              Ir-rikorrenti ilha mill-2012 ma teżerċita attività ġdida u tinsab fi proċess ta’ riżoluzzjoni minħabba deċiżjoni tal-Kummissjoni dwar għajnuna. Il-parti l-kbira tal-obbligi rimanenti tagħha huma miżmuma minnha bħala fiduċjarja għal entità legali oħra.
                           
                        
                              —
                           
                           
                              Ir-Regolament ta’ Delega tal-Kummissjoni (UE) 2015/63 (4) jikser l-Artikolu 114 TFUE, kif ukoll l-Artikolu 103(7) tad-Direttiva 2014/59, bħala dispożizzjoni essenzjali għall-kalkolu tal-kontribuzzjonijiet (Artikolu 290 TFUE).
                           
                        
            
                  2.
               
               
                  It-tieni motiv: ksur tal-Artikolu 41(2)(c) tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”), sa fejn il-metodu ta’ kalkolu ma jippermettix motivazzjoni sħiħa tad-deċiżjoni kkontestata.
               
            
                  3.
               
               
                  It-tielet motiv: ksur tal-Artikoli 16 u 20 tal-Karta sa fejn, minħabba s-sitwazzjoni partikolari li tinsab fiha r-rikorrenti, id-deċiżjoni kkontestata tikser il-prinċipju ġenerali ta’ ugwaljanza fit-trattament. Barra minn hekk, id-deċiżjoni kkontestata tippreġudika b’mod sproporzjonat il-libertà ta’ intrapriża tar-rikorrenti.
               
            
                  4.
               
               
                  Ir-raba’ motiv: ksur tal-prinċipju ta’ ċertezza legali sa fejn ir-retroattività ma hijiex meħtieġa għall-għan imfittex mir-Regolament Nru 806/2014 u ma tistax tiġi aċċettata fil-każ ineżami minħabba semplifikazzjoni ta’ natura purament amministrattiva.
               
            
                  5.
               
               
                  Il-ħames motiv: ksur tar-rekwiżiti formali essenzjali sa fejn il-konvenut ma kkjarifikax suffiċjentement il-fatti, ma semax lir-rikorrenti qabel l-adozzjoni tad-deċiżjoni tiegħu u ma tax motivazzjoni suffiċjenti għal din id-deċiżjoni.
               
            
                  6.
               
               
                  Is-sitt motiv, imqajjem b’mod sussidjarju: ksur tal-Artikolu 70(2) tar-Regolament Nru 806/2014, moqri flimkien mal-Artikolu 103(7) tad-Direttiva 2014/59 sa fejn, fil-kuntest tal-kalkolu tal-ammont tal-kontribuzzjoni, il-konvenut kien imissu eskluda l-obbligi mingħajr riskju minn dawk li huma rilevanti.
               
            
                  7.
               
               
                  Is-seba’ motiv, imqajjem b’mod sussidjarju: ksur tal-Artikolu 70(6) tar-Regolament Nru 806/2014, moqri flimkien mal-Artikolu 5(3) u (4) tar-Regolament ta’ Delega 2015/63, sa fejn il-konvenut ikkalkola l-kontribuzzjonijiet tar-rikorrenti billi ħa inkunsiderazzjoni b’mod żbaljat il-valur gross tal-kuntratti derivattivi tar-rikorrenti.
               
            
                  8.
               
               
                  It-tmien motiv, imqajjem b’mod sussidjarju: ksur tal-Artikolu 70(6) tar-Regolament Nru 806/2014, moqri flimkien mal-Artikolu 6(8)(a) tar-Regolament ta’ Delega 2015/63, sa fejn il-konvenut żbalja meta, fil-kuntest tal-kalkolu tal-ammont tal-kontribuzzjoni, qies lir-rikorrenti bħala istituzzjoni fi proċess ta’ ristrutturazzjoni.
               
            
         (1)  Regolament (UE) Nru 806/2014 tal-Parlament Ewropew u tal-Kunsill tal-15 ta’ Lulju 2014 li jistabbilixxi regoli uniformi u proċedura uniformi għar-riżoluzzjoni tal-istituzzjonijiet ta’ kreditu u ċerti ditti tal-investiment fil-qafas ta’ Mekkaniżmu Uniku ta’ Riżoluzzjoni u Fond Uniku għar-Riżoluzzjoni u li jemenda r-Regolament (UE) Nru 1093/2010 (ĠU 2014, L 225, p. 1).
      
         (2)  Regolament ta’ Implimentazzjoni tal-Kunsill (UE) 2015/81 tad-19 ta’ Diċembru 2014 li jispeċifika kundizzjonijiet uniformi għall-applikazzjoni tar-Regolament (UE) Nru 806/2014 tal-Parlament Ewropew u tal-Kunsill fir-rigward tal-kontribuzzjonijiet ex ante għall-Fond Uniku ta’ Riżoluzzjoni (ĠU 2015, L 15, p. 1).
      
         (3)  Direttiva 2014/59/UE tal-Parlament Ewropew u tal-Kunsill tal-15 ta’ Mejju 2014 li tistabbilixxi qafas għall-irkupru u r-riżoluzzjoni ta’ istituzzjonijiet ta’ kreditu u ditti ta’ investiment u li temenda d-Direttiva tal-Kunsill 82/891/KE u d-Direttivi 2001/24/KE, 2002/47/KE, 2004/25/KE, 2005/56/KE, 2007/36/KE, 2011/35/KE, 2012/30/UE u 2013/36/UE, u r-Regolamenti (UE) Nru 1093/2010 u (UE) Nru 648/2012, tal-Parlament Ewropew u tal-Kunsill (ĠU 2014, L 173, p. 190).
      
         (4)  Regolament ta’ Delega tal-Kummissjoni (UE) 2015/63 tal- 21 ta’ Ottubru 2014 li jissupplimenta d-Direttiva 2014/59/UE tal-Parlament Ewropew u l-Kunsill fir-rigward tal-kontribuzzjonijiet ex ante għall-arranġamenti ta’ finanzjament ta’ riżoluzzjoni (ĠU 2015, L 11, p. 44, rettifika fil-ĠU 2017, L 156, p. 38).